title: Smernica Rady (EÚ) 2020/284 z 18. februára 2020, ktorou sa mení smernica 2006/112/ES, pokiaľ ide o zavedenie určitých požiadaviek na poskytovateľov platobných služieb

text:
                  2.3.2020

                  SK

                  Úradný vestník Európskej únie

                  L 62/7

         SMERNICA RADY (EÚ) 2020/284
         z 18. februára 2020,
         ktorou sa mení smernica 2006/112/ES, pokiaľ ide o zavedenie určitých požiadaviek na poskytovateľov platobných služieb
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 113,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho parlamentu (1),
         so zreteľom na stanovisko Európskeho hospodárskeho a sociálneho výboru (2),
         konajúc v súlade s mimoriadnym legislatívnym postupom,
         keďže:

                     (1)

                     Smernicou Rady 2006/112/ES (3) sa stanovujú všeobecné účtovné povinnosti zdaniteľných osôb v súvislosti s daňou z pridanej hodnoty (DPH).

                     (2)

                     Rozmach elektronického obchodu uľahčuje cezhraničný predaj tovaru a poskytovanie služieb konečným spotrebiteľom v členských štátoch. Cezhraničný elektronický obchod v tomto kontexte odkazuje na dodávanie resp. poskytovanie, na základe ktorého je DPH splatná v jednom členskom štáte, pričom dodávateľ resp. poskytovateľ je usadený v inom členskom štáte, na treťom území alebo v tretej krajine. Podvodné podniky však zneužívajú príležitosti, ktoré ponúka elektronický obchod, na to, aby únikom pred svojimi povinnosťami v súvislosti s DPH nekalo získali trhové výhody. Keďže v prípade uplatňovania zásady zdanenia na mieste určenia spotrebitelia nemajú žiadne účtovné povinnosti, členské štáty spotreby potrebujú primerané nástroje na odhaľovanie a kontrolu takýchto podvodných podnikov. Je dôležité bojovať proti cezhraničným podvodom v oblasti DPH spôsobeným podvodným správaním niektorých obchodníkov v oblasti cezhraničného elektronického obchodu.

                     (3)

                     V prípade prevažnej väčšiny online nákupov uskutočňovaných spotrebiteľmi v Únii sa platby vykonávajú prostredníctvom poskytovateľov platobných služieb. Poskytovateľ platobných služieb disponuje na účely poskytovania platobných služieb konkrétnymi informáciami, ktoré mu umožňujú identifikovať príjemcu príslušnej platby, vrátane podrobných údajov o dátume platby, sume a členskom štáte pôvodu platby, ako aj informáciami o tom, či bola platba iniciovaná vo fyzických priestoroch obchodníka. Táto konkrétna informácia je osobitne dôležitá v prípade cezhraničnej platby, keď sa platiteľ nachádza v jednom členskom štáte a príjemca platby v inom členskom štáte, na treťom území alebo v tretej krajine. Daňové orgány členských štátov (ďalej len „daňové orgány“) takéto informácie potrebujú na to, aby si mohli plniť základné úlohy spočívajúce v odhaľovaní podvodných podnikov a kontrole povinností súvisiacich s DPH. Je preto nevyhnutné, aby poskytovatelia platobných služieb sprístupnili takéto informácie daňovým orgánom s cieľom pomôcť im pri odhaľovaní cezhraničných podvodov v oblasti DPH a v boji proti týmto podvodom.

                     (4)

                     Je dôležité, aby v boji proti podvodom v oblasti DPH mali poskytovatelia platobných služieb povinnosť viesť dostatočne podrobné záznamy a nahlasovať určité cezhraničné platby určené ako také podľa miesta, kde sa platiteľ a príjemca platby nachádzajú. Je preto nevyhnutné vymedziť pojmy miesta platiteľa a miesta príjemcu platby, ako aj spôsoby identifikácie týchto miest. Miesto platiteľa a príjemcu platby by malo byť dôvodom na uplatnenie povinnosti viesť záznamy a ohlasovacej povinnosti len v prípade poskytovateľov platobných služieb usadených v Únii a uvedené povinnosti by nemali mať vplyv na pravidlá stanovené v smernici 2006/112/ES a vo vykonávacom nariadení Rady (EÚ) č. 282/2011 (4), pokiaľ ide o miesto zdaniteľnej transakcie.

                     (5)

                     Poskytovatelia platobných služieb dokážu na základe informácií, ktorými už disponujú, identifikovať miesto príjemcu platby a platiteľa v súvislosti s platobnými službami, ktoré poskytujú, a to použitím identifikátora platobného účtu platiteľa alebo príjemcu platby alebo akéhokoľvek iného identifikátora, ktorý jednoznačne identifikuje a uvedie miesto platiteľa alebo príjemcu platby. Pokiaľ takéto identifikátory nie sú k dispozícii, miesto platiteľa alebo miesto príjemcu platby by sa malo určiť prostredníctvom obchodného identifikačného kódu poskytovateľa platobných služieb konajúceho na účet platiteľa alebo príjemcu platby, v prípadoch, ak pri prevode finančných prostriedkov príjemcovi platby nebol v mene platiteľa založený akýkoľvek platobný účet, ak sa finančné prostriedky nepripisujú na žiaden platobný účet príjemcu platby, alebo ak neexistuje žiaden iný identifikátor platiteľa alebo príjemcu platby.

                     (6)

                     V súlade s nariadením Európskeho parlamentu a Rady (EÚ) 2016/679 (5) je dôležité, aby bola povinnosť poskytovateľa platobných služieb uchovávať a poskytovať informácie v súvislosti s cezhraničnou platbou primeraná a obmedzená na to, čo členské štáty potrebujú v boji proti podvodom v oblasti DPH. Okrem toho, pokiaľ ide o informácie týkajúce sa platiteľa, uchovávať by sa mali len informácie o mieste platiteľa. Pokiaľ ide o informácie týkajúce sa príjemcu platby a platby samotnej, od poskytovateľov platobných služieb by sa malo vyžadovať, aby uchovávali a ohlasovali daňovým orgánom len informácie, ktoré uvedené orgány potrebujú na odhaľovanie prípadných podvodníkov a vykonávanie daňových kontrol. Poskytovatelia platobných služieb by preto mali byť povinní uchovávať záznamy len o tých cezhraničných platbách, ktoré by mohli svedčiť o hospodárskej činnosti. Stanovením stropu založeného na počte platieb, ktoré príjemca platby prijal za kalendárny štvrťrok, by sa poskytli indície o tom, či sa tieto platby prijali v rámci hospodárskej činnosti, a zároveň by sa tým vylúčili platby na neobchodné účely. V prípade, že by sa takýto strop dosiahol, uplatnila by sa povinnosť poskytovateľa platobných služieb viesť záznamy a jeho ohlasovacia povinnosť.

                     (7)

                     Je možné, že do jednej platby platiteľa príjemcovi platby môže byť zapojených niekoľko poskytovateľov platobných služieb. Táto jedna platba môže viesť k niekoľkým prevodom finančných prostriedkov medzi rôznymi poskytovateľmi platobných služieb. Je potrebné, aby všetci poskytovatelia platobných služieb zapojení do danej platby, pokiaľ sa neuplatňuje osobitné vylúčenie, mali povinnosť viesť záznamy a ohlasovaciu povinnosť. Tieto záznamy a hlásenia by mali obsahovať informácie o platbe pôvodného platiteľa konečnému príjemcovi platby a nie o priebežných prevodoch finančných prostriedkov medzi poskytovateľmi platobných služieb.

                     (8)

                     Povinnosť viesť záznamy a ohlasovacia povinnosť by sa mali uplatňovať nielen v prípade, že poskytovateľ platobných služieb prevádza finančné prostriedky alebo vydáva platobné nástroje pre platiteľa ale aj v prípadoch, keď poskytovateľ platobných služieb dostane finančné prostriedky alebo nadobudne platobné transakcie v mene príjemcu platby.

                     (9)

                     Povinnosti stanovené v tejto smernici by sa nemali vzťahovať na poskytovateľov platobných služieb, ktorí nepatria do rozsahu pôsobnosti smernice Európskeho parlamentu a Rady (EÚ) 2015/2366 (6). Preto ak poskytovatelia platobných služieb príjemcu platby sa nenachádzajú v členskom štáte, poskytovatelia platobných služieb platiteľa by mali viesť záznamy a nahlasovať informácie o cezhraničnej platbe. Naopak, aby povinnosť viesť záznamy a ohlasovacia povinnosť boli primerané, ak sa poskytovateľ platobných služieb platiteľa aj poskytovateľ platobných služieb príjemcu platby nachádzajú v členskom štáte, záznamy o týchto informáciách by mali viesť len poskytovatelia platobných služieb príjemcu platby. Na účely povinnosti viesť záznamy a ohlasovacej povinnosti by sa mal poskytovateľ platobných služieb považovať za nachádzajúceho sa v členskom štáte, ak sa jeho obchodný identifikačný kód (BIC) alebo jedinečný obchodný identifikačný kód týkajú tohto členského štátu.

                     (10)

                     Vzhľadom na veľký objem informácií a ich citlivosť z hľadiska ochrany osobných údajov je nutné a primerané, aby poskytovatelia platobných služieb, s cieľom pomôcť členským štátom v boji proti podvodom v oblasti DPH a pri odhaľovaní podvodníkov, uchovávali záznamy v súvislosti s cezhraničnými platbami počas troch kalendárnych rokov. Toto obdobie poskytuje členským štátom dostatok času na to, aby vykonali kontroly efektívne a prešetrili predpokladaný podvod v oblasti DPH či odhalili podvod v oblasti DPH.

                     (11)

                     Informácie, ktoré majú uchovávať poskytovatelia platobných služieb, majú členské štáty zhromažďovať a vymieňať si medzi sebou v súlade s nariadením Rady (EÚ) č. 904/2010 (7), ktorým sa stanovujú pravidlá administratívnej spolupráce a výmeny informácií v boji proti podvodom v oblasti DPH.

                     (12)

                     Podvody v oblasti DPH sú spoločným problémom pre všetky členské štáty, ale jednotlivé členské štáty nemusia mať nevyhnutne informácie na zabezpečenie správneho uplatňovania pravidiel DPH týkajúcich sa cezhraničného elektronického obchodu alebo na boj proti podvodom v oblasti DPH týkajúcim sa cezhraničného elektronického obchodu. Keďže cieľ tejto smernice, a to boj proti podvodom v oblasti DPH, nie je možné uspokojivo dosiahnuť na úrovni členských štátov, ak je prítomný cezhraničný prvok, a pretože potrebujú získať informácie od iných členských štátov, ale z dôvodov rozsahu a dôsledku činnosti ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie tohto cieľa.

                     (13)

                     Táto smernica rešpektuje základné práva a dodržiava zásady stanovené Chartou základných práv Európskej únie, predovšetkým právo na ochranu osobných údajov. Informácie o platbách, ktoré sa uchovávajú a poskytujú v súlade s touto smernicou, majú spracúvať len odborníci daňových orgánov na boj proti podvodom v rámci toho, čo je primerané a nevyhnutné na dosiahnutie cieľa tejto smernice, ktorým je boj proti podvodom v oblasti DPH. Táto smernica tiež dodržiava pravidlá stanovené v nariadení (EÚ) 2016/679 a v nariadení Európskeho parlamentu a Rady (EÚ) 2018/1725 (8).

                     (14)

                     V súlade s článkom 42 ods. 1 nariadenia (EÚ) 2018/1725 sa uskutočnili konzultácie s európskym dozorným úradníkom pre ochranu údajov, ktorý vydal stanovisko 14. marca 2019 (9).

                     (15)

                     Smernica 2006/112/ES by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Do kapitoly 4 hlavy XI smernice 2006/112/ES sa vkladá tento oddiel:

               „
                     Oddiel 2a

                     Všeobecné povinnosti poskytovateľov platobných služieb

                  Článok 243a
                  Na účely tohto oddielu sa uplatňuje toto vymedzenie pojmov:

                              1.

                              „poskytovateľ platobných služieb“ je akákoľvek kategória poskytovateľov platobných služieb uvedená v článku 1 bode 1 písmenách a) až d) smernice Európskeho parlamentu a Rady (EÚ) 2015/2366 (*1), alebo fyzická či právnická osoba, ktoré využívajú výnimku v súlade s článkom 32 uvedenej smernice;

                              2.

                              „platobná služba“ je akákoľvek podnikateľská činnosť uvedená v bodoch 3 až 6 prílohy 1 k smernici (EÚ) 2015/2366;

                              3.

                              „platba“ je s výnimkou prípadov vylúčenia stanovených v článku 3 smernice (EÚ) 2015/2366 „platobná transakcia“ vymedzená v článku 4 bode 5 uvedenej smernice alebo „poukázanie peňazí“ vymedzené v článku 4 bode 22 uvedenej smernice;

                              4.

                              „platiteľ“ je „platiteľ“ vymedzený v článku 4 bode 8 smernice (EÚ) 2015/2366;

                              5.

                              „príjemca platby“ je „príjemca platby“ vymedzený v článku 4 bode 9 smernice (EÚ) 2015/2366;

                              6.

                              „domovský členský štát“ je „domovský členský štát“ vymedzený v článku 4 bode 1 smernice (EÚ) 2015/2366;

                              7.

                              „hostiteľský členský štát“ je „hostiteľský členský štát“ vymedzený v článku 4 bode 2 smernice (EÚ) 2015/2366;

                              8.

                              „platobný účet“ je „platobný účet“ vymedzený v článku 4 bode 12 smernice (EÚ) 2015/2366;

                              9.

                              „IBAN“ je „IBAN“ vymedzený v článku 2 bode 15 nariadenia Európskeho parlamentu a Rady (EÚ) č. 260/2012 (*2);

                              10.

                              „BIC“ je „BIC“ vymedzený v článku 2 bode 16 nariadenia (EÚ) č. 260/2012.

                  Článok 243b

                     1.   Členské štáty vyžadujú, aby poskytovatelia platobných služieb viedli za každý kalendárny štvrťrok dostatočne podrobné záznamy o príjemcoch platieb a o platbách v súvislosti s platobnými službami, ktoré poskytujú, aby sa príslušným orgánom členských štátov umožnilo vykonávať kontroly dodávania tovaru a poskytovania služieb, ktoré sa v súlade s ustanoveniami hlavy V považuje za uskutočnené v členskom štáte, s cieľom dosiahnuť cieľ spočívajúci v boji proti podvodom v oblasti DPH.
                     Požiadavka uvedená v prvom pododseku sa uplatňuje len na platobné služby poskytované v súvislosti s cezhraničnými platbami. Platba sa považuje za cezhraničnú, keď sa platiteľ nachádza v členskom štáte a príjemca platby sa nachádza v inom členskom štáte, na treťom území alebo v tretej krajine.

                     2.   Požiadavka, ktorej poskytovatelia platobných služieb podliehajú podľa odseku 1, sa uplatňuje, ak v priebehu kalendárneho štvrťroka poskytovateľ platobných služieb poskytuje platobné služby zodpovedajúce viac ako 25 cezhraničným platbám tomu istému príjemcovi platby.
                     Počet cezhraničných platieb uvedený v prvom pododseku tohto odseku sa vypočíta na základe platobných služieb, ktoré poskytol poskytovateľ platobných služieb podľa členského štátu a podľa identifikátorov uvedených v článku 243c ods. 2 Ak má poskytovateľ platobných služieb informáciu, že príjemca platby má niekoľko identifikátorov, výpočet sa vykoná podľa príjemcov platby.

                     3.   Požiadavka uvedená v odseku 1 sa nevzťahuje na platobné služby, ktoré poskytovatelia platobných služieb platiteľa poskytujú v súvislosti s každou platbou v prípade, že aspoň jeden z poskytovateľov platobných služieb príjemcu platby sa nachádza v členskom štáte, ako na to poukazuje BIC poskytovateľa platobných služieb alebo akéhokoľvek iného obchodného identifikačného kódu, ktorý jednoznačne identifikuje poskytovateľa platobných služieb a jeho miesto. Poskytovatelia platobných služieb platiteľa v každom prípade zahrnú tieto platobné služby do výpočtu uvedeného v odseku 2.

                     4.   Ak sa požiadavka na poskytovateľov platobných služieb uvedená v odseku 1 uplatňuje, záznamy sa musia:

                                 a)

                                 poskytovateľmi platobných služieb viesť v elektronickom formáte počas obdobia troch kalendárnych rokov od konca kalendárneho roka dátumu platby;

                                 b)

                                 sprístupniť v súlade s článkom 24b nariadenia (EÚ) č. 904/2010 domovskému členskému štátu poskytovateľa platobných služieb alebo hostiteľskému členskému štátu, ak poskytovateľ platobných služieb poskytuje platobné služby v iných členských štátoch, než je domovský členský štát.

                  Článok 243c

                     1.   Na účely uplatňovania článku 243b ods. 1 druhého pododseku a bez toho, aby boli dotknuté ustanovenia hlavy V, sa miesto platiteľa považuje za nachádzajúce sa v členskom štáte, ktorý zodpovedá:

                                 a)

                                 IBAN-u platobného účtu platiteľa alebo akémukoľvek inému identifikátoru, ktorý jednoznačne identifikuje platiteľa a uvedie jeho miesto, alebo ak nie sú takéto identifikátory,

                                 b)

                                 kódu BIC alebo akémukoľvek inému obchodnému identifikačnému kódu, ktorý jednoznačne identifikuje a uvedie miesto poskytovateľa platobných služieb konajúceho v mene platiteľa;

                     2.   Na účely uplatňovania článku 243b ods. 1 druhého pododseku sa miesto príjemcu platby považuje za nachádzajúce sa v členskom štáte, na treťom území alebo v tretej krajine, ktoré zodpovedá:

                                 a)

                                 IBAN-u platobného účtu príjemcu platby alebo akémukoľvek inému identifikátoru, ktorý jednoznačne identifikuje príjemcu platby a uvedie jeho miesto, alebo ak nie sú takéto identifikátory,

                                 b)

                                 kódu BIC alebo akémukoľvek inému obchodnému identifikačnému kódu, ktorý jednoznačne identifikuje a uvedie miesto poskytovateľa platobných služieb konajúceho v mene príjemcu platby.

                  Článok 243d

                     1.   Záznamy, ktoré poskytovatelia platobných služieb vedú podľa článku 243b, obsahujú tieto informácie:

                                 a)

                                 kód BIC alebo akýkoľvek iný obchodný identifikačný kód, ktorý jednoznačne identifikuje poskytovateľa platobných služieb;

                                 b)

                                 meno alebo obchodné meno príjemcu platby, ako sa uvádza v záznamoch poskytovateľa platobných služieb;

                                 c)

                                 ak je k dispozícii, identifikačné číslo pre DPH alebo iné vnútroštátne daňové číslo príjemcu platby;

                                 d)

                                 IBAN alebo v prípade, že IBAN nie je k dispozícii, akýkoľvek iný identifikátor, ktorý jednoznačne identifikuje príjemcu platby a uvedie jeho miesto;

                                 e)

                                 kód BIC alebo akýkoľvek iný obchodný identifikačný kód, ktorý jednoznačne identifikuje poskytovateľa platobných služieb konajúceho v mene príjemcu platby a uvedie jeho miesto, ak príjemca platby prijíma finančné prostriedky bez toho, aby mal akýkoľvek platobný účet;

                                 f)

                                 ak je k dispozícii, adresa príjemcu platby, ako sa uvádza v záznamoch poskytovateľa platobných služieb;

                                 g)

                                 podrobné údaje o všetkých cezhraničných platbách uvedené v článku 243b ods. 1;

                                 h)

                                 podrobné údaje o všetkých refundáciách platieb identifikované ako také, ktoré sa týkajú cezhraničných platieb uvedených v písmene g).

                     2.   Informácie uvedené v odseku 1 písm. g) a h) obsahujú tieto údaje:

                                 a)

                                 dátum a čas platby alebo refundácie platby;

                                 b)

                                 suma a mena platby alebo refundácie platby;

                                 c)

                                 členský štát pôvodu platby, ktorú prijal príjemca platby alebo ktorá bola prijatá v mene príjemcu platby, členský štát určenia refundácie, podľa toho, čo je relevantné, a informácie použité na určenie pôvodu alebo určenia platby alebo refundácie platby v súlade s článkom 243c;

                                 d)

                                 akýkoľvek odkaz, ktorý jednoznačne identifikuje platbu;

                                 e)

                                 prípadne informácia o tom, že platba sa iniciuje vo fyzických priestoroch obchodníka.“.

            Článok 2

               1.   Členské štáty prijmú a uverejnia najneskôr do 31. decembra 2023 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto opatrení.
               Tieto opatrenia uplatňujú od 1. januára 2024.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 18. februára 2020

                  Za Radu

                  Predseda

               Z. MARIĆ

            (1)  Stanovisko zo 17. decembra 2019 (zatiaľ neuverejnené v úradnom vestníku).

            (2)  Ú. v. EÚ C 240, 16.7.2019, s. 33.

            (3)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).

            (4)  Vykonávacie nariadenie Rady (EÚ) č. 282/2011 z 15. marca 2011, ktorým sa ustanovujú vykonávacie opatrenia smernice 2006/112/ES o spoločnom systéme dane z pridanej hodnoty (Ú. v. EÚ L 77, 23.3.2011, s. 1).

            (5)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

            (6)  Smernica Európskeho parlamentu a Rady (EÚ) 2015/2366 z 25. novembra 2015 o platobných službách na vnútornom trhu, ktorou sa menia smernice 2002/65/ES, 2009/110/ES a 2013/36/EÚ a nariadenie (EÚ) č. 1093/2010 a ktorou sa zrušuje smernica 2007/64/ES (Ú. v. EÚ L 337, 23.12.2015, s. 35).

            (7)  Nariadenie Rady (EÚ) č. 904/2010 zo 7. októbra 2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 268, 12.10.2010, s. 1).

            (8)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (9)  Ú. v. EÚ C 140, 16.4.2019, p. 4.


title: Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky

text:
                  2.3.2020

                  SK

                  Úradný vestník Európskej únie

                  L 62/13

         SMERNICA RADY (EÚ) 2020/285
         z 18. februára 2020,
         ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 113,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho parlamentu (1),
         so zreteľom na stanovisko Európskeho hospodárskeho a sociálneho výboru (2),
         konajúc v súlade s mimoriadnym legislatívnym postupom,
         keďže:

                     (1)

                     Smernica Rady 2006/112/ES (3) členským štátom umožňuje, aby pokračovali v uplatňovaní svojej osobitnej úpravy pre malé podniky v súlade so spoločnými ustanoveniami a so zreteľom na užšiu harmonizáciu. Uvedené ustanovenia sú však zastarané a neznižujú zaťaženie malých podnikov súvisiace s dodržiavaním predpisov, keďže boli koncipované pre spoločný systém dane z pridanej hodnoty (DPH) založený na zdaňovaní v členskom štáte pôvodu.

                     (2)

                     Komisia vo svojom akčnom pláne v oblasti DPH oznámila komplexný balík zjednodušení pre malé podniky zameraný na zníženie ich administratívneho zaťaženia a prispievajúci k vytvoreniu fiškálneho prostredia s cieľom uľahčiť ich rast a rozvoj cezhraničného obchodu. Balík zjednodušení znamená revíziu osobitnej úpravy pre malé podniky, ako sa uvádza v oznámení o opatreniach nadväzujúcich na akčný plán v oblasti DPH. Revízia osobitnej úpravy pre malé podniky preto predstavuje dôležitý prvok balíka reforiem uvedených v akčnom pláne v oblasti DPH.

                     (3)

                     S cieľom riešiť otázku neprimeraného zaťaženia vyplývajúceho z dodržiavania predpisov, ktorému čelia malé podniky oslobodené od dane, by tieto podniky mali mať k dispozícii aj určité opatrenia na zjednodušenie ich fungovania.

                     (4)

                     Osobitná úprava pre malé podniky v súčasnosti umožňuje oslobodiť od dane jedine podniky usadené v členskom štáte, v ktorom je DPH splatná. To má negatívny vplyv na konkurencieschopnosť podnikov, ktoré nie sú usadené v danom členskom štáte, na vnútornom trhu. S cieľom napraviť to a zabrániť ďalším narušeniam by mali mať možnosť využívať oslobodenie od dane aj malé podniky usadené v iných členských štátoch než v členskom štáte, v ktorom je DPH splatná.

                     (5)

                     Ak sa na zdaniteľnú osobu v jej členskom štáte usadenia uplatňuje všeobecný režim DPH, ale v inom členskom štáte využije oslobodenie od DPH pre malé podniky, odpočet dane zaplatenej na vstupe by mal zohľadňovať prepojenie so zdanenými dodaniami tejto zdaniteľnej osoby. Preto, ak takéto zdaniteľné osoby obstarajú nákupy vo svojom členskom štáte usadenia, ktoré sú prepojené s dodaniami v inom členskom štáte, ktoré sú oslobodené od dane, nemal by byť možný žiadny odpočet DPH na vstupe.

                     (6)

                     Malé podniky môžu využívať oslobodenie od dane iba v prípade, ak je ich ročný obrat nižší ako limit uplatňovaný členským štátom, v ktorom je DPH splatná. Pri nastavovaní svojho limitu by sa členské štáty mali riadiť pravidlami týkajúcimi sa limitov stanovenými v smernici 2006/112/ES. Uvedené pravidlá, z ktorých väčšina bola zavedená v roku 1977, už nie sú vhodné.

                     (7)

                     V záujme zjednodušenia sa viacerým členským štátom povolilo dočasne uplatňovať limit, ktorý je vyšší ako limit povolený podľa smernice 2006/112/ES. Keďže nie je vhodné pokračovať v upravovaní všeobecných pravidiel opatreniami udeľovanými ako výnimky, mali by sa pravidlá týkajúce sa limitov aktualizovať.

                     (8)

                     Členské štáty by mali mať možnosť stanoviť svoj vnútroštátny limit na oslobodenie od dane na takej úrovni, ktorá najlepšie zodpovedá ich hospodárskym a politickým podmienkam, s výhradou horného limitu ustanoveného podľa tejto smernice. V tomto ohľade treba objasniť, že ak členské štáty uplatňujú rozdielne limity pre rôzne odvetvia hospodárstva, musia vychádzať z objektívnych kritérií. Ak je zdaniteľná osoba oprávnená využívať viac ako jeden odvetvový limit, členské štáty by mali zabezpečiť, aby táto zdaniteľná osoba mohla využiť len jeden z týchto limitov. Takisto by mali zabezpečiť, aby sa ich limity nelíšili medzi usadenými a neusadenými zdaniteľnými osobami.

                     (9)

                     Limit ročného obratu, ktorý je základom pre oslobodenie od dane zavedené osobitnou úpravou podľa tejto smernice, pozostáva len z kombinovanej hodnoty dodaní tovaru a poskytnutí služieb, ktoré malý podnik uskutočnil v členskom štáte, v ktorom je oslobodený od dane. Mohlo by dochádzať k narušeniam hospodárskej súťaže, keby podnik, ktorý nie je usadený v uvedenom členskom štáte, mohol využívať takéto oslobodenie od dane bez ohľadu na obrat, ktorý dosahuje v iných členských štátoch. S cieľom zmierniť takéto narušenia hospodárskej súťaže a ochrániť daňové príjmy by na oslobodenie od dane v členskom štáte, v ktorom nie sú usadené, mali byť oprávnené len tie podniky, ktorých ročný obrat v Únii je nižší ako určitý limit. Podniky, ktorých obrat v členskom štáte, v ktorom sú usadené, nedosahuje vnútroštátny limit, by mali mať naďalej možnosť vykonávať dodania v danom členskom štáte oslobodené od dane bez ohľadu na obrat, ktorý vytvárajú v iných členských štátoch, aj keď ich celkový obrat presiahne limit v Únii.

                     (10)

                     S cieľom umožniť účinnú kontrolu uplatňovania oslobodenia od dane a zabezpečiť, aby členské štáty mali prístup k potrebným informáciám, by sa od zdaniteľných osôb, ktoré chcú využiť oslobodenie od dane v členskom štáte, v ktorom nie sú usadené, malo vyžadovať, aby to vopred oznámili členskému štátu, v ktorom sú usadené. Na účely zjednodušenia a zníženia nákladov na dodržiavanie predpisov by takéto zdaniteľné osoby mali mať individuálne číslo len v členskom štáte usadenia. Toto číslo môže, ale nemusí nevyhnutne byť individuálnym identifikačným číslom pre DPH.

                     (11)

                     S cieľom zabezpečiť riadne fungovanie a monitorovanie oslobodenia od dane ako aj včasné zasielanie informácií by sa mali jasne stanoviť oznamovacie povinnosti, pokiaľ ide o zdaniteľné osoby, ktoré využívajú oslobodenie od dane v členskom štáte, v ktorom nie sú usadené. Zdaniteľným osobám, ktoré dodržiavajú predpisy, by to malo umožniť, aby nemuseli plniť takéto povinnosti, ani povinnosť registrácie v iných členských štátoch okrem členského štátu usadenia. Členské štáty by však mali mať možnosť požadovať, že ak takéto neusadené zdaniteľné osoby nespĺňajú oznamovacie povinnosti stanovené osobitne pre ne, musia spĺňať všeobecné povinnosti registrácie na účely DPH a oznamovacie povinnosti, ako sa uvádzajú vo vnútroštátnych právnych predpisoch v oblasti DPH.

                     (12)

                     S cieľom predísť nezrovnalostiam vo výpočte ročného obratu v členskom štáte, ktorý slúži ako východisko pre uplatnenie oslobodenia od dane, a ročného obratu v Únii, mali by sa upresniť prvky obratu, ktoré sa majú zohľadniť.

                     (13)

                     S cieľom zabrániť obchádzaniu pravidiel pre oslobodenie od dane pre malé podniky a zachovať účel tejto výnimky, by zdaniteľná osoba, či už usadená alebo neusadená v členskom štáte poskytujúcom oslobodenie od dane, nemala mať možnosť využívať oslobodenie od dane, ak sa vnútroštátny limit, ktorý v ňom bol stanovený, v predchádzajúcom kalendárnom roku prekročil. Z tých istých dôvodov by zdaniteľná osoba, ktorá nie je usadená v členskom štáte poskytujúcom oslobodenie od dane, nemala mať možnosť využívať oslobodenie od dane, ak sa limit ročného obratu v Únii v predchádzajúcom kalendárnom roku prekročil.

                     (14)

                     S cieľom zabezpečiť, aby malé podniky postupne prestali využívať oslobodenie od dane poskytované malým podnikom, by sa zdaniteľným osobám malo umožniť naďalej využívať oslobodenie pre malé podniky od dane počas obmedzeného časového obdobia, ak ich obrat neprekročil vnútroštátny limit pre oslobodenie od dane o viac než stanovené percento tohto limitu. Keďže sa úrovne uplatňovaných limitov môžu v rôznych členských štátoch líšiť, členské štáty by mali mať možnosť vybrať si uplatňovanie jednej z dvoch navrhovaných percentuálnych sadzieb, pokiaľ uplatňovanie tejto percentuálnej sadzby nevedie k tomu, že obrat zdaniteľnej osoby využívajúcej oslobodenie od dane prekročí určitú fixnú sumu. Ak sa počas kalendárneho roka prekročí limit ročného obratu v Únii, je potrebné vzhľadom na funkciu tohto limitu, ktorou je chrániť príjmy, aby sa k danému dátumu ukončilo uplatňovanie oslobodenia od dane.

                     (15)

                     Keď sa uplatňuje oslobodenie od dane, malé podniky, ktoré využívajú oslobodenie od dane v členskom štáte usadenia, by mali mať minimálne prístup k procesu registrácie na účely DPH v stanovenej lehote. Členské štáty by mali mať možnosť túto lehotu v osobitných prípadoch predĺžiť, ak sú potrebné hĺbkové kontroly, aby sa zabránilo daňovým únikom alebo vyhýbaniu sa daňovým povinnostiam.

                     (16)

                     Malé podniky, ktoré využívajú oslobodenie od dane v členskom štáte usadenia, by minimálne mali mať prístup k zjednodušeným oznamovacím povinnostiam.

                     (17)

                     Osobitné úpravy umožňujú okrem poskytovania oslobodenia od DPH aj odstupňované daňové výhody. Odstupňovaná daňová výhoda je zdrojom komplikácií a len málo prispieva k znižovaniu zaťaženia malých podnikov súvisiaceho s dodržiavaním predpisov. Toto opatrenie by sa preto malo odstrániť.

                     (18)

                     Členské štáty by mali mať možnosť dať zdaniteľným osobám právo výberu medzi všeobecným režimom DPH a osobitnou úpravou pre malé podniky. Ak zdaniteľná osoba toto právo využije, je vhodné ponechať na členské štáty, aby stanovili podrobné pravidlá a podmienky výkonu tejto voľby.

                     (19)

                     Táto smernica by nemala vytvárať nové povinnosti registrácie alebo oznamovacie povinnosti pre malé podniky, ktoré využívajú oslobodenie od dane len v členskom štáte usadenia.

                     (20)

                     Keďže cieľ tejto smernice, a to znížiť zaťaženie malých podnikov súvisiace s dodržiavaním predpisov, nie je možné uspokojivo dosiahnuť na úrovni členských štátov, a teda ho možno lepšie dosiahnuť na úrovni Únie, Únia môže prijímať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie tohto cieľa.

                     (21)

                     V súlade so spoločným politickým vyhlásením členských štátov a Komisie z 28. septembra 2011 o vysvetľujúcich dokumentoch (4) sa členské štáty zaviazali, že v odôvodnených prípadoch k svojim oznámeniam o transpozičných opatreniach pripoja jeden alebo viacero dokumentov vysvetľujúcich vzťah medzi prvkami smernice a zodpovedajúcimi časťami vnútroštátnych transpozičných nástrojov. V súvislosti s touto smernicou sa zákonodarca domnieva, že zasielanie takýchto dokumentov je odôvodnené.

                     (22)

                     S cieľom zabezpečiť, aby sa zjednodušujúce opatrenia stanovené v smernici 2006/112/ES, pokiaľ ide o osobitnú úpravu pre malé podniky, mohli riadne monitorovať, je potrebné zmeniť nariadenie Rady (EÚ) č. 904/2010 (5), aby relevantné príslušné orgány členských štátov mali automatický prístup k údajom zozbieraných od zdaniteľných osôb, ktoré využívajú oslobodenie od DPH pre malé podniky.

                     (23)

                     Aby sa malým podnikom umožnil ľahký prístup k ustanoveniam týkajúcim sa osobitnej úpravy pre malé podniky v každom členskom štáte, mali by sa tieto ustanovenia uverejniť na webovej stránke Komisie.

                     (24)

                     Výbor regiónov vydal stanovisko 10. októbra 2018 (6).

                     (25)

                     Smernica 2006/112/ES a nariadenie (EÚ) č. 904/2010 by sa preto mali zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Zmeny smernice 2006/112/ES
            Smernica 2006/112/ES sa mení takto:

                        1.

                        V článku 2 ods. 1 písm. b) sa bod i) nahrádza takto:

                                    „i)

                                    zdaniteľnou osobou konajúcou ako takou alebo nezdaniteľnou právnickou osobou, ak je predávajúcim zdaniteľná osoba konajúca ako taká, ktorá nie je oprávnená na oslobodenie od dane pre malé podniky ustanovené v článku 284 a na ktorú sa nevzťahuje článok 33 alebo 36;“.

                        2.

                        Článok 139 sa mení takto:

                                    a)

                                    Prvý pododsek odseku 1 sa nahrádza takto:
                                    „Oslobodenie od dane ustanovené v článku 138 ods. 1 sa neuplatňuje na dodanie tovaru uskutočnené zdaniteľnými osobami, na ktoré sa v členskom štáte, v ktorom sa dodanie uskutočňuje, vzťahuje oslobodenie od dane pre malé podniky ustanovené v článku 284.“

                                    b)

                                    Odsek 2 sa nahrádza takto:

                                       „2.   Oslobodenie od dane ustanovené v článku 138 ods. 2 písm. b) sa neuplatňuje na dodanie výrobkov podliehajúcich spotrebnej dani uskutočnené zdaniteľnými osobami, na ktoré sa v členskom štáte, v ktorom sa dodanie uskutočňuje, vzťahuje oslobodenie od dane pre malé podniky ustanovené v článku 284.“

                        3.

                        Článok 167a sa mení takto:

                                    a)

                                    Druhý odsek sa nahrádza takto:
                                    „Členské štáty, ktoré uplatňujú voliteľnú úpravu uvedenú v prvom odseku, stanovia pre zdaniteľné osoby, ktoré túto úpravu používajú na ich území, limit založený na ročnom obrate zdaniteľnej osoby vypočítanom v súlade s článkom 288. Uvedený limit nesmie byť vyšší ako 2 000 000 EUR alebo ekvivalent tejto sumy v národnej mene.“

                                    b)

                                    Tretí odsek sa vypúšťa.

                        4.

                        V článku 169 sa písmeno a) nahrádza takto:

                                    „a)

                                    transakcie okrem transakcií, ktoré sú oslobodené od dane podľa článku 284, súvisiace s činnosťami uvedenými v článku 9 ods. 1 druhom pododseku uskutočnenými mimo členského štátu, v ktorom je táto daň splatná alebo zaplatená, pri ktorých by bola DPH odpočítateľná, ak by boli uskutočnené v tomto členskom štáte;“.

                        5.

                        V článku 220a ods. 1 sa dopĺňa toto písmeno c):

                                    „c)

                                    ak zdaniteľná osoba využíva oslobodenie od dane pre malé podniky ustanovené v článku 284.“

                        6.

                        V článku 270 sa písmeno a) nahrádza takto:

                                    „a)

                                    celková ročná hodnota ňou dodaného tovaru a poskytnutých služieb bez DPH nepresahuje výšku ročného obratu, ktorý slúži ako východisko pre zdaniteľné osoby, na ktoré sa vzťahuje oslobodenie od dane pre malé podniky ustanovené v článku 284, o viac ako 35 000 EUR alebo ekvivalent tejto sumy v národnej mene,“.

                        7.

                        V článku 272 ods. 1 sa vypúšťa písmeno d).

                        8.

                        V hlave XII kapitole 1 sa vkladá tento oddiel:
                        „Oddiel -1

                              Vymedzenie pojmov

                           Článok 280a
                           Na účely tejto kapitoly sa uplatňuje toto vymedzenie pojmov:

                                       1.

                                       ‚ročný obrat v členskom štáte‘ je celková ročná hodnota dodaní tovaru a poskytnutí služieb bez DPH, ktoré zdaniteľná osoba uskutočnila v danom členskom štáte počas kalendárneho roka;

                                       2.

                                       ‚ročný obrat v Únii‘ je celková ročná hodnota dodaní tovaru a poskytnutí služieb bez DPH, ktoré zdaniteľná osoba uskutočnila na území Spoločenstva počas kalendárneho roka.“

                        9.

                        V hlave XII, kapitole 1 sa názov oddielu 2 v sa nahrádza takto:
                        „Oslobodenia od dane“;.

                        10.

                        Článok 282 sa nahrádza takto:

                           „Článok 282

                           Oslobodenia od dane ustanovené v tomto oddiele sa uplatňujú na dodania tovaru a poskytnutia služieb, ktoré uskutočňujú malé podniky.“

                        11.

                        V článku 283 ods. 1 sa vypúšťa písmeno c).

                        12.

                        Článok 284 sa nahrádza takto:

                           „Článok 284

                              1.   Členské štáty môžu oslobodiť od dane dodanie tovaru a poskytovanie služieb uskutočňované na ich území usadenými zdaniteľnými osobami, ktorých ročný obrat v členskom štáte priraditeľný k takýmto dodaniam, resp. poskytnutiam nepresahuje limit, ktorý uvedené členské štáty stanovili na uplatňovanie tohto oslobodenia od dane. Tento limit nesmie byť vyšší ako 85 000 EUR alebo ekvivalent tejto sumy v národnej mene.
                              Členské štáty môžu na základe objektívnych kritérií stanoviť pre jednotlivé odvetvia podnikania rozdielne limity. Žiadny z uvedených limitov však nesmie prekročiť limit 85 000 EUR alebo ekvivalent tejto sumy v národnej mene.
                              Členské štáty musia zabezpečiť, aby zdaniteľná osoba oprávnená využívať viac ako jeden odvetvový limit, mohla využívať len jeden z týchto limitov.
                              Limity stanovené členskými štátmi sa nesmú líšiť medzi zdaniteľnými osobami, ktoré sú usadené v danom členskom štáte, a tými, ktoré v danom členskom štáte usadené nie sú.

                              2.   Členské štáty, ktoré zaviedli oslobodenie od dane podľa odseku 1, oslobodia od dane aj dodania tovaru a poskytnutia služieb na svojom vlastnom území, ktoré uskutočnili zdaniteľné osoby usadené v inom členskom štáte, za predpokladu, že sú splnené tieto podmienky:

                                          a)

                                          ročný obrat v Únii danej zdaniteľnej osoby nepresahuje 100 000 EUR;

                                          b)

                                          hodnota dodaní v členskom štáte, v ktorom zdaniteľná osoba nie je usadená, nepresahuje limit uplatniteľný v uvedenom členskom štáte na poskytnutie oslobodenia od dane zdaniteľným osobám, ktoré sú usadené v uvedenom členskom štáte.

                              3.   Bez ohľadu na článok 292b, aby zdaniteľná osoba mohla využiť oslobodenie od dane v členskom štáte, v ktorom táto zdaniteľná osoba nie je usadená, zdaniteľná osoba musí:

                                          a)

                                          vopred zaslať oznámenie členskému štátu usadenia a

                                          b)

                                          byť identifikovaná na účely uplatnenia oslobodenia od dane prostredníctvom individuálneho čísla len v členskom štáte usadenia.

                                    Členské štáty môžu na účely identifikácie uvedenej v prvom pododseku písm. b) použiť individuálne identifikačné číslo pre DPH, ktoré už bolo zdaniteľnej osobe pridelené v súvislosti s povinnosťami uvedenej osoby v rámci vnútroštátneho systému, alebo využiť štruktúru čísla pre DPH alebo akéhokoľvek iného čísla.
                              Individuálne identifikačné číslo uvedené v prvom pododseku písm. b) má príponu ‚EX‘, alebo sa prípona ‚EX‘ k uvedenému číslu doplní.

                              4.   Zdaniteľná osoba vopred oznámi členskému štátu usadenia prostredníctvom aktualizácie predchádzajúceho oznámenia akékoľvek zmeny týkajúce sa informácií, ktoré predtým poskytla v súlade s odsekom 3 prvým pododsekom, a to vrátane zámeru využiť oslobodenie od dane v inom členskom štáte alebo v iných členských štátoch ako v tých, ktoré uviedla v predchádzajúcom oznámení, a rozhodnutia prestať uplatňovať úpravu týkajúcu sa oslobodenia od dane v členskom štáte alebo členských štátoch, v ktorých táto zdaniteľná osoba nie je usadená.
                              Toto ukončenie platí od prvého dňa nasledujúceho kalendárneho štvrťroka po doručení informácie zo strany zdaniteľnej osoby, alebo ak sa táto informácia doručí počas posledného mesiaca kalendárneho štvrťroka, od prvého dňa druhého mesiaca nasledujúceho kalendárneho štvrťroka.

                              5.   V prípade členského štátu, v ktorom zdaniteľná osoba nie je usadená a v ktorom táto zdaniteľná osoba zamýšľa využiť oslobodenie od dane, sa oslobodenie od dane uplatňuje na základe:

                                          a)

                                          vopred zaslaného oznámenia, a to odo dňa, keď členský štát usadenia zdaniteľnej osobe oznámil jej individuálne identifikačné číslo, alebo

                                          b)

                                          aktualizácie predchádzajúceho oznámenia, a to odo dňa, keď členský štát usadenia v nadväznosti na túto aktualizáciu potvrdil zdaniteľnej osobe jej číslo.

                                    Dátum uvedený v prvom pododseku je najneskôr 35 pracovných dní po doručení predchádzajúceho oznámenia alebo aktualizácie predchádzajúceho oznámenia uvedeného v odseku 3 prvom pododseku a v odseku 4 prvom pododseku, okrem výnimočných prípadov, keď s cieľom zabrániť daňovým únikom alebo vyhýbaniu sa daňovým povinnostiam môžu členské štáty požadovať dodatočný čas na vykonanie potrebných kontrol.

                              6.   Zodpovedajúca hodnota sumy, ktorá je uvedená v tomto článku, v národnej mene sa vypočíta použitím výmenného kurzu uverejneného Európskou centrálnou bankou 18. januára 2018.“

                        13.

                        Vkladajú sa tieto články:

                           „Článok 284a

                              1.   Vopred zasielané oznámenie, ktoré sa uvádza v článku 284 ods. 3 prvom pododseku písm. a), obsahuje aspoň tieto informácie:

                                          a)

                                          názov, oblasť činnosti, právnu formu a adresu zdaniteľnej osoby;

                                          b)

                                          členský štát alebo členské štáty, v ktorých zdaniteľná osoba zamýšľa využiť oslobodenie od dane;

                                          c)

                                          celkovú hodnotu dodaní tovaru a/alebo poskytnutí služieb uskutočnených v členskom štáte, v ktorom je zdaniteľná osoba usadená, ako aj v každom ďalšom členskom štáte počas predchádzajúceho kalendárneho roka;

                                          d)

                                          celkovú hodnotu dodaní tovaru a/alebo poskytnutí služieb uskutočnených v členskom štáte, v ktorom je zdaniteľná osoba usadená, ako aj v každom ďalšom členskom štáte počas kalendárneho roka predchádzajúceho oznámeniu.

                                    Informácie uvedené v prvom pododseku písm. c) tohto odseku sa musia poskytnúť za každý predchádzajúci kalendárny rok, ktorý patrí do obdobia uvedeného v článku 288a ods. 1 prvom pododseku, v prípade ktoréhokoľvek členského štátu, ktorý uplatňuje možnosť stanovenú v článku 288a ods. 1 prvom pododseku.

                              2.   Ak zdaniteľná osoba informuje členský štát usadenia v súlade s článkom 284 ods. 4 o tom, že má v úmysle využiť oslobodenie od dane v inom členskom štáte alebo v iných členských štátoch ako v tých, ktoré sú uvedené v predchádzajúcom oznámení, uvedená osoba nie je povinná poskytnúť informácie uvedené v odseku 1 tohto článku, pokiaľ tieto informácie už boli zahrnuté v oznámeniach, ktoré boli predtým predložené podľa článku 284b.
                              Aktualizácia vopred zasielaného oznámenia uvedeného v prvom pododseku obsahuje individuálne identifikačné číslo uvedené v článku 284 ods. 3 písm. b).

                           Článok 284b

                              1.   Zdaniteľná osoba, ktorá využíva oslobodenie od dane ustanovené v článku 284 ods. 1 v členskom štáte, v ktorom nie je usadená v súlade s postupom podľa článku 284 ods. 3 a 4, za každý kalendárny štvrťrok oznámi členskému štátu usadenia tieto informácie vrátane individuálneho identifikačného čísla uvedeného v článku 284 ods. 3 písm. b):

                                          a)

                                          celkovú hodnotu dodaní počas príslušného kalendárneho štvrťroka v členskom štáte usadenia, alebo uvedie hodnotu „0“, ak sa neuskutočnili žiadne dodania;

                                          b)

                                          celkovú hodnotu dodaní uskutočnených počas príslušného kalendárneho štvrťroka v každom členskom štáte okrem členského štátu usadenia, alebo uvedie hodnotu „0“, ak sa neuskutočnili žiadne dodania;

                              2.   Zdaniteľná osoba oznámi informácie uvedené v odseku 1 v lehote do jedného mesiaca od konca kalendárneho štvrťroka.

                              3.   Keď sa prekročí limit ročného obratu v Únii uvedený v článku 284 ods. 2 písm. a), zdaniteľná osoba informuje členský štát usadenia v lehote do 15 pracovných dní. Od zdaniteľnej osoby sa tiež vyžaduje, aby v tom istom čase oznámila hodnotu dodaní uvedených v odseku 1, ktoré sa uskutočnili od začiatku súčasného kalendárneho štvrťroka až do dňa prekročenia limitu ročného obratu v Únii.

                           Článok 284c

                              1.   Na účely článku 284a ods. 1 písm. c) a d) a článku 284b ods. 1 sa uplatňujú tieto ustanovenia:

                                          a)

                                          hodnoty pozostávajú zo súm uvedených v článku 288;

                                          b)

                                          hodnoty sú vyjadrené v eurách;

                                          c)

                                          ak členský štát, ktorý poskytuje oslobodenie od dane, uplatňuje rozdielne limity uvedené v článku 284 ods. 1 druhom pododseku, zdaniteľná osoba má voči danému členskému štátu povinnosť osobitne oznamovať celkovú hodnotu dodaní tovaru a/alebo poskytnutí služieb v súvislosti s každým uplatniteľným limitom.

                                    Na účely prvého pododseku písm. b) môžu členské štáty, ktoré neprijali euro, požadovať, aby sa sumy vyjadrili v ich národných menách. Ak sa dodania uskutočnili v iných menách, zdaniteľná osoba použije výmenný kurz platný v prvý deň daného kalendárneho roka. Prepočet sa vykoná podľa výmenného kurzu uverejneného Európskou centrálnou bankou pre uvedený deň alebo ak v tento deň nebol tento kurz uverejnený, podľa výmenného kurzu uverejneného v nasledujúci deň.

                              2.   Členský štát usadenia môže požadovať, aby sa informácie uvedené v článku 284 ods. 3 a 4, ako aj v článku 284b ods. 1 a 3 podávali elektronicky, a to v súlade s podmienkami stanovenými uvedeným členským štátom.

                           Článok 284d

                              1.   Od zdaniteľnej osoby, ktorá využíva oslobodenie od dane v členskom štáte, v ktorom táto zdaniteľná osoba nie je usadená, sa v súvislosti s dodaniami, na ktoré sa vzťahuje oslobodenie od dane v danom členskom štáte, nebude žiadať, aby:

                                          a)

                                          sa registrovala na účely DPH podľa článkov 213 a 214;

                                          b)

                                          podávala daňové priznanie k DPH podľa článku 250.

                              2.   Od zdaniteľnej osoby využívajúcej oslobodenie od dane v členskom štáte usadenia a v ktoromkoľvek členskom štáte, v ktorom táto zdaniteľná osoba nie je usadená, sa v súvislosti dodaniami, na ktoré sa vzťahuje oslobodenie od dane v členskom štáte usadenia, nevyžaduje, aby podala daňové priznanie k DPH podľa článku 250.

                              3.   Odchylne od odsekov 1 a 2 tohto článku, ak zdaniteľná osoba nedodrží pravidlá ustanovené v článku 284b, môžu členské štáty od takejto zdaniteľnej osoby žiadať, aby si splnila povinnosti v oblasti DPH, ako sú napríklad povinnosti uvedené v odseku 1 tohto článku.

                           Článok 284e
                           Členský štát usadenia buď bezodkladne deaktivuje identifikačné číslo uvedené v článku 284 ods. 3 písm. b), alebo ak zdaniteľná osoba naďalej využíva oslobodenie od dane v inom členskom štáte alebo v iných členských štátoch, upraví informácie poskytnuté podľa článku 284 ods. 3 a 4 v prípade dotknutého členského štátu alebo dotknutých členských štátov v týchto prípadoch:

                                       a)

                                       celková hodnota dodaní oznámených zdaniteľnou osobou presahuje sumu uvedenú v článku 284 ods. 2 písm. a);

                                       b)

                                       členský štát poskytujúci oslobodenie od dane oznámil, že zdaniteľná osoba nie je oprávnená na oslobodenie od dane alebo že sa uvedené oslobodenie od dane v tomto členskom štáte prestalo uplatňovať;

                                       c)

                                       zdaniteľná osoba informovala o svojom rozhodnutí prestať využívať oslobodenie od dane alebo

                                       d)

                                       zdaniteľná osoba informovala o tom, že ukončila svoju činnosť, alebo to možno inak predpokladať.“

                        14.

                        Články 285, 286 a 287 sa vypúšťajú.

                        15.

                        Článok 288 sa nahrádza takto:

                           „Článok 288

                              1.   Ročný obrat, ktorý je východiskom pre uplatňovanie oslobodenia od dane ustanoveného v článku 284, pozostáva z týchto súm bez DPH:

                                          a)

                                          hodnota dodaní tovaru a poskytnutí služieb, pokiaľ by boli zdanené, keby ich dodala, resp. poskytla zdaniteľná osoba neoslobodená od dane;

                                          b)

                                          hodnota transakcií oslobodených od dane s možnosťou odpočítania DPH zaplatenej na predchádzajúcom stupni podľa článkov 110 alebo 111 alebo článku 125 ods. 1;

                                          c)

                                          hodnota transakcií oslobodených od dane podľa článkov 146 až 149 a článkov 151, 152 a 153;

                                          d)

                                          hodnota transakcií oslobodených od dane podľa článku 138, ak sa uplatňuje oslobodenie od dane ustanovené v uvedenom článku;

                                          e)

                                          hodnota transakcií s nehnuteľnosťami, finančných transakcií uvedených v článku 135 ods. 1 písm. b) až g) a poisťovacích a zaisťovacích služieb, pokiaľ tieto transakcie nemajú charakter vedľajších transakcií.

                              2.   Výnosy zo scudzenia hmotného alebo nehmotného investičného majetku zdaniteľnej osoby sa však pri výpočte obratu uvedeného v odseku 1 neberú do úvahy.“

                        16.

                        Vkladá sa tento článok:

                           „Článok 288a

                              1.   Zdaniteľná osoba, či už usadená alebo neusadená v členskom štáte poskytujúcom oslobodenie od dane ustanovené v článku 284 ods. 1, nemôže využívať oslobodenie od dane počas obdobia jedného kalendárneho roka, keď sa limit stanovený v súlade s uvedeným odsekom v predchádzajúcom kalendárnom roku prekročil. Členský štát poskytujúci oslobodenie od dane môže toto obdobie predĺžiť na dva kalendárne roky.
                              Ak sa počas kalendárneho roka limit uvedený v článku 284 ods. 1 prekročí o

                                          a)

                                          najviac 10 %, zdaniteľná osoba môže počas tohto kalendárneho roka naďalej využívať oslobodenie od dane ustanovené v článku 284 ods. 1;

                                          b)

                                          viac ako 10 %, oslobodenie od dane ustanovené v článku 284 ods. 1 sa prestane uplatňovať od daného okamihu.

                                    Bez ohľadu na druhý pododsek písm. a) a b) sa členské štáty môžu stanoviť strop vo výške 25 % alebo povoliť zdaniteľnej osobe naďalej využívať oslobodenie od dane stanovené v článku 284 ods. 1 bez akéhokoľvek stropu počas kalendárneho roka, v ktorom sa limit prekročil. Uplatňovanie tohto stropu alebo možnosti však nemôže viesť k tomu, že zdaniteľná osoba, ktorej obrat v členskom štáte poskytujúcom oslobodenie od dane prekročí 100 000 EUR, bude oslobodená od dane.
                              Odchylne od druhého a tretieho pododseku môžu členské štáty určiť, že oslobodenie od dane ustanovené v článku 284 ods. 1 sa prestane uplatňovať od momentu, keď sa limit stanovený v súlade s uvedeným odsekom prekročí.

                              2.   Zdaniteľná osoba, ktorá nie je usadená v členskom štáte poskytujúcom oslobodenie od dane ustanovené v článku 284 ods. 1, nemôže využívať dané oslobodenie od dane, keď sa v predchádzajúcom kalendárnom roku prekročil limit ročného obratu v Únii uvedený v článku 284 ods. 2 písm. a).
                              Ak sa počas kalendárneho roka prekročí limit ročného obratu v Únii uvedený v článku 284 ods. 2 písm. a), oslobodenie od dane ustanovené v článku 284 ods. 1, ktoré sa poskytlo zdaniteľnej osobe, ktorá nie je usadená v členskom štáte poskytujúcom oslobodenie od dane, sa od okamihu prekročenia prestane uplatňovať.

                              3.   Zodpovedajúca hodnota sumy, ktorá je uvedená v odseku 1, v národnej mene sa vypočíta použitím výmenného kurzu uverejneného Európskou centrálnou bankou 18. januára 2018.“

                        17.

                        V článku 290 sa druhá veta nahrádza takto:
                        „Členské štáty môžu stanoviť podrobné pravidlá a podmienky uplatňovania tejto možnosti.“

                        18.

                        Články 291 a 292 sa vypúšťajú.

                        19.

                        V hlave XII kapitole 1 sa vkladá tento oddiel:
                        „Oddiel 2a

                              Zjednodušenie povinností pre malé podniky oslobodené od dane

                           Článok 292a
                           Na účely tohto oddielu je ‚malý podnik oslobodený od dane‘ každá zdaniteľná osoba, ktorá využíva oslobodenie od dane v členskom štáte, v ktorom je DPH splatná, ako sa stanovuje v článku 284 ods. 1 a 2.

                           Článok 292b
                           Bez toho, aby bol dotknutý článok 284 ods. 3, členské štáty môžu oslobodiť od dane malé podniky, ktoré sú usadené na ich území a využívajú oslobodenie od dane len na tomto území, od povinnosti oznamovať začiatok svojej činnosti podľa článku 213 a byť identifikovaný prostredníctvom individuálneho čísla podľa článku 214, okrem prípadov, keď tieto podniky vykonávajú transakcie, na ktoré sa vzťahuje článok 214 písm. b), d) alebo e).
                           Ak sa možnosť uvedená v prvom odseku nevyužíva, členské štáty zavedú postup na identifikovanie takýchto malých podnikov oslobodených od dane prostredníctvom individuálneho čísla. Postup identifikácie nesmie trvať viac ako 15 pracovných dní, okrem osobitných prípadov, keď s cieľom zabrániť daňovým únikom alebo vyhýbaniu sa daňovým povinnostiam môžu členské štáty požadovať dodatočný čas na vykonanie potrebných kontrol.

                           Článok 292c
                           Členské štáty môžu oslobodiť malé podniky, ktoré sú usadené na ich území a využívajú oslobodenie od dane len na tomto území, od povinnosti podávať daňové priznanie k DPH ustanovenej v článku 250.
                           Ak sa možnosť uvedená v prvom odseku nevyužíva, členské štáty umožnia takýmto malým podnikom oslobodeným od dane podávať zjednodušené daňové priznanie k DPH za obdobie kalendárneho roka. Malé podniky oslobodené od dane sa však môžu rozhodnúť uplatňovať zdaňovacie obdobie určené v súlade s článkom 252.

                           Článok 292d
                           Členské štáty môžu oslobodiť malé podniky od určitých alebo od všetkých povinností uvedených v článkoch 217 až 271.“

                        20.

                        V hlave XII kapitole 1 sa vypúšťa oddiel 3.

                        21.

                        V článku 314 sa písmeno c) nahrádza takto:

                                    „c)

                                    iná zdaniteľná osoba, pokiaľ sa na dodanie tovaru touto inou zdaniteľnou osobou vzťahuje oslobodenie od dane pre malé podniky ustanovené v článku 284 a pokiaľ sa týka investičného majetku,“.

                        22.

                        V článku 334 sa písmeno c) nahrádza takto:

                                    „c)

                                    iná zdaniteľná osoba, pokiaľ sa na dodanie tovaru uskutočnené touto zdaniteľnou osobou na základe zmluvy, podľa ktorej sa vypláca provízia z predaja, vzťahuje oslobodenie od dane pre malé podniky ustanovené v článku 284 a toto dodanie zahŕňa investičný majetok;“.

            Článok 2
            Zmeny nariadenia (EÚ) č. 904/2010
            Nariadenie (EÚ) č. 904/2010 sa mení takto:

                        1.

                        Článok 17 sa mení takto:

                                    a)

                                    V odseku 1 sa dopĺňa toto písmeno:

                                                „g)

                                                informácie, ktoré zhromažďuje podľa článku 284 ods. 3 a 4 a článku 284b smernice 2006/112/ES.“

                                    b)

                                    Odsek 2 sa nahrádza takto:

                                       „2.   Komisia prostredníctvom vykonávacích aktov prijme technické podrobnosti týkajúce sa automatického vyhľadávania informácií uvedených v odseku 1 tohto článku. Tieto vykonávacie akty sa prijmú v súlade s postupom preskúmania uvedeným v článku 58 ods. 2.“

                        2.

                        V článku 21 sa vkladá nasledovný odsek:

                           „2b.   Pokiaľ ide o informácie uvedené v článku 17 ods. 1 písm. g), sprístupnia sa aspoň tieto podrobné údaje:

                                       a)

                                       individuálne identifikačné čísla zdaniteľných osôb oslobodených od dane vydané členskými štátmi, ktoré poskytli príslušné informácie;

                                       b)

                                       názov, oblasť činnosti, právna forma a adresa zdaniteľných osôb oslobodených od dane, ktoré sú identifikované prostredníctvom individuálneho identifikačného čísla uvedeného v písmene a);

                                       c)

                                       členský štát alebo členské štáty, v ktorých zdaniteľná osoba využíva oslobodenie od dane;

                                       d)

                                       dátum začatia uplatňovania oslobodenia od dane zdaniteľnou osobou v členskom štáte alebo v členských štátoch;

                                       e)

                                       informácie uvedené v článku 284a ods. 1 prvom pododseku písm. c) a d) smernice 2006/112/ES;

                                       f)

                                       celková hodnota dodaní tovaru a/alebo poskytnutí služieb za kalendárny štvrťrok uskutočnených každou zdaniteľnou osobou s individuálnym identifikačným číslom uvedeným v písmene a) v členskom štáte, v ktorom je zdaniteľná osoba usadená;

                                       g)

                                       celková hodnota dodaní tovaru a/alebo poskytnutí služieb za kalendárny štvrťrok uskutočnených každou zdaniteľnou osobou s individuálnym identifikačným číslom uvedeným v písmene a) v každom členskom štáte, okrem členského štátu, v ktorom je zdaniteľná osoba usadená;

                                       h)

                                       dátum, ku ktorému ročný obrat zdaniteľnej osoby v Únii presiahol sumu uvedenú v článku 284 ods. 2 písm. a) smernice 2006/112/ES;

                                       i)

                                       dátum, ku ktorému nadobudne účinnosť rozhodnutie zdaniteľnej osoby dobrovoľne ukončiť využívanie oslobodenia od dane, a členský štát alebo členské štáty, v ktorých ukončenie nadobudne účinnosť;

                                       j)

                                       dátum, ku ktorému zdaniteľná osoba ukončila činnosť, a dotknutý členský štát alebo dotknuté členské štáty.

                                 Hodnoty uvedené v prvom pododseku písm. e) až g) sa spresnia osobitne pre každý limit, ktorý môže byť uplatniteľný podľa článku 284 ods. 1 druhého pododseku smernice 2006/112/ES.“

                        3.

                        V článku 31 sa vkladá tento odsek:

                           „2a)   Každý členský štát poskytne elektronicky potvrdenie, že zdaniteľná osoba, ktorej sa vydalo individuálne identifikačné číslo uvedené v článku 284 ods. 3 smernice 2006/112/ES, je malý podnik oslobodený od dane. Potvrdenie musí špecifikovať členský štát alebo členské štáty, v ktorých zdaniteľná osoba využíva oslobodenie od dane.“

                        4.

                        V článku 32 sa odsek 1 nahrádza takto:

                           „1.   Komisia na základe informácií, ktoré poskytli členské štáty, uverejňuje na svojom webovom sídle podrobné údaje o ustanoveniach schválených v každom členskom štáte, ktorými sa transponuje hlava XI kapitola 3 článok 167a a hlava XII kapitola 1 smernice 2006/112/ES.“

                        5.

                        Vkladá sa táto kapitola:
                        „KAPITOLA Xa

                           USTANOVENIA O OSOBITNEJ ÚPRAVE V HLAVE XII KAPITOLE 1 SMERNICE 2006/112/ES

                           Článok 37a

                              1.   Členský štát usadenia elektronicky zašle príslušným orgánom druhého členského štátu, ktorý oslobodenie od dane poskytol, v lehote do 15 pracovných dní odo dňa, keď sa uvedená informácia stala dostupnou, tieto informácie:

                                          a)

                                          pokiaľ ide o zdaniteľné osoby, ktoré vopred zaslali oznámenie alebo ho aktualizovali, ako sa uvádza v článku 284 ods. 3 alebo 4 smernice 2006/112/ES, informácie uvedené v článku 21 ods. 2b písm. a) a d) tohto nariadenia;

                                          b)

                                          pokiaľ ide o zdaniteľné osoby, ktorých ročný obrat v Únii presiahol sumu uvedenú v článku 284 ods. 2 písm. a) smernice 2006/112/ES, informácie uvedené v článku 21 ods. 2b písm. a) a h) tohto nariadenia;

                                          c)

                                          pokiaľ ide o zdaniteľné osoby, ktoré nedodržali pravidlá stanovené v článku 284b smernice 2006/112/ES, skutočnosť, že tieto pravidlá nedodržali, a informácie uvedené v článku 21 ods. 2b písm. a) tohto nariadenia.

                              2.   Komisia prijme prostredníctvom vykonávacích aktov technické podrobnosti vrátane jednotnej elektronickej správy, ktorou sa budú zasielať informácie uvedené v odseku 1 tohto článku. Uvedené vykonávacie akty sa prijmú v súlade s postupom preskúmania uvedeným v článku 58 ods. 2.“

                           Článok 37b

                              1.   Členský štát, ktorému zdaniteľná osoba vopred zaslala oznámenie alebo následnú aktualizáciu v súlade s článkom 284 ods. 3 alebo 4 smernice 2006/112/ES, pred tým, než identifikuje zdaniteľnú osobu alebo než zdaniteľnej osobe potvrdí individuálne identifikačné číslo, na základe celkovej hodnoty dodaní oznámených zdaniteľnou osobou vypočíta, že limit ročného obratu v Únii uvedený v článku 284 ods. 2 písm. a) uvedenej smernice nebol počas aktuálneho alebo predchádzajúceho kalendárneho roka prekročený.

                              2.   Členský štát poskytujúci oslobodenie od dane v lehote do 15 pracovných dní od doručenia informácií uvedených v článku 37a ods. 1 písm. a) tohto nariadenia na základe celkovej hodnoty dodaní oznámených zdaniteľnou osobou elektronicky potvrdí príslušným orgánom členského štátu usadenia, že limit ročného obratu uvedený v článku 284 ods. 2 písm. b) smernice 2006/112/ES nebol počas aktuálneho kalendárneho roka prekročený a že podmienky uvedené v článku 288a ods. 1 uvedenej smernice boli splnené.

                              3.   Členský štát poskytujúci oslobodenie od dane bezodkladne elektronicky oznámi príslušným orgánom členského štátu usadenia, dátum, ku ktorému prestala byť zdaniteľná osoba oprávnená na oslobodenie od dane podľa článku 288a ods. 1 smernice 2006/112/ES.

                              4.   Komisia prijme prostredníctvom vykonávacích aktov technické podrobnosti vrátane jednotnej elektronickej správy pre oznámenia uvedené v odsekoch 2 a 3 tohto článku. Uvedené vykonávacie akty sa prijmú v súlade s postupom uvedeným v článku 58 ods. 2.

            Článok 3
            Transpozícia

               1.   Členské štáty prijmú a uverejnia do 31. decembra 2024 zákony, iné právne predpisy a správne opatrenia potrebné na dosiahnutie súladu s článkom 1 tejto smernice. Komisii bezodkladne oznámia znenie týchto ustanovení.
               Tieto ustanovenia uplatňujú od 1. januára 2025.
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti článku 1 tejto smernice.

            Článok 4
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
            Článok 2 sa uplatňuje od 1. januára 2025.

            Článok 5
            Adresáti
            Táto smernica je určená členským štátom.

            V Bruseli 18. februára 2020

                  Za Radu

                  Predseda

               Z. MARIĆ

            (1)  Stanovisko z 11. septembra 2018 a stanovisko z 15. januára 2020 (zatiaľ neuverejnené v úradnom vestníku).

            (2)  Ú. v. EÚ C 283, 10.8.2018, s. 35.

            (3)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).

            (4)  Ú. v. EÚ C 369, 17.12.2011, s. 14.

            (5)  Nariadenie Rady (EÚ) č. 904/2010 zo 7. októbra 2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 268, 12.10.2010, s. 1).

            (6)  Ú. v. EÚ C 461, 21.12.2018, s. 43.


title: Smernica Komisie (EÚ) 2020/612 zo 4. mája 2020, ktorou sa mení smernica Európskeho parlamentu a Rady 2006/126/ES o vodičských preukazoch (Text s významom pre EHP)

text:
                  5.5.2020

                  SK

                  Úradný vestník Európskej únie

                  L 141/9

         SMERNICA KOMISIE (EÚ) 2020/612
         zo 4. mája 2020,
         ktorou sa mení smernica Európskeho parlamentu a Rady 2006/126/ES o vodičských preukazoch
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2006/126/ES z 20. decembra 2006 o vodičských preukazoch (1), a najmä na jej článok 8,
         keďže:

                     (1)

                     Existujúce osobitné ustanovenia týkajúce sa možnosti členských štátov rozhodnúť, že v prípade vozidiel s automatickou prevodovkou sa vo vodičskom preukaze držiteľov vodičského preukazu pre vozidlá skupiny C, CE, D a DE nezaznamenajú žiadne obmedzenia, by sa mali rozšíriť na držiteľov vodičských preukazov pre vozidlá skupiny BE, C1, C1E, D1 a D1E vtedy, keď je žiadateľ už držiteľom vodičského preukazu získaného pre vozidlo s ručnou prevodovkou aspoň v jednej z týchto skupín: B, BE, C, CE, C1, C1E, D, DE, D1 alebo D1E.

                     (2)

                     Toto rozšírenie by sa malo uskutočniť so zreteľom na technický pokrok, najmä s cieľom zohľadniť vývoj a stále častejšie využívanie modernejších, bezpečnejších a menej znečisťujúcich vozidiel vybavených širokou škálou poloautomatických, automatických alebo hybridných systémov prevodoviek v odvetví dopravy. Zjednodušením existujúcich obmedzení týkajúcich sa riadenia vozidiel s automatickou prevodovkou by sa navyše znížilo administratívne a finančné zaťaženie zainteresovaných strán vrátane MSP a mikropodnikov pôsobiacich v oblasti cestnej dopravy.

                     (3)

                     Požiadavky na skúšobné vozidlá v prípade motocyklov skupiny A2, ktoré sa majú používať počas skúšky zručností a správania, sa musia prispôsobiť technickému pokroku, najmä v oblasti spaľovacích motorov a vývoja podvozkov a rozšírenejšieho používania elektrických motocyklov. Úpravou technických špecifikácií pre skúšobné vozidlá skupiny A2 by sa malo tiež zabezpečiť, že uchádzači budú vykonávať skúšku na vozidlách, ktoré sú reprezentatívne pre skupinu, pre ktorú sa má vodičský preukaz vydať.

                     (4)

                     Smernica 2006/126/ES by sa preto mala zodpovedajúcim spôsobom zmeniť.

                     (5)

                     V súlade so spoločným politickým vyhlásením členských štátov a Komisie z 28. septembra 2011 k vysvetľujúcim dokumentom (2) sa členské štáty zaviazali, že v odôvodnených prípadoch k svojim oznámeniam o transpozičných opatreniach pripoja jeden alebo viacero dokumentov vysvetľujúcich vzťah medzi prvkami smernice a zodpovedajúcimi časťami vnútroštátnych transpozičných nástrojov.

                     (6)

                     Opatrenia stanovené v tejto smernici sú v súlade so stanoviskom Výboru pre vodičské preukazy,

               PRIJALA TÚTO SMERNICU:

            Článok 1
            Príloha II k smernici 2006/126/ES sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 1. novembra 2020 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
               Tieto ustanovenia uplatňujú od 1. novembra 2020.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 4. mája 2020

                  Za Komisiu

                  Predseda

               Ursula VON DER LEYEN

            (1)  Ú. v. EÚ L 403, 30.12.2006, s. 18.

            (2)  Ú. v. EÚ C 369, 17.12.2011, s. 14.

            PRÍLOHA
            Príloha II k smernici 2006/126/ES sa mení takto:

                        a)

                        Bod 5.1.3 sa nahrádza takto:
                        „5.1.3. Osobitné ustanovenia týkajúce sa vozidiel skupiny BE, C, CE, C1, C1E, D, DE, D1 a D1E
                        Členské štáty môžu rozhodnúť, že na vodičský preukaz pre vozidlá skupiny BE, C, CE, C1, C1E, D, DE, D1 alebo D1E sa nezaznamená nijaké obmedzenie na vozidlá s automatickou prevodovkou podľa bodu 5.1.2, ak je žiadateľ už držiteľom vodičského preukazu získaného na vozidle s ručnou prevodovkou aspoň v jednej z týchto skupín: B, BE, C, CE, C1, C1E, D, DE, D1 alebo D1E a v priebehu skúšky zručností a správania vykonal činnosti opísané v bode 8.4.“

                        b)

                        V bode 5.2 sa druhý pododsek druhého podnázvu „Skupina A2“ nahrádza takto:
                        „Pokiaľ je motocykel poháňaný spaľovacím motorom, musí mať objem valcov motora najmenej 250 cm3.“


title: Delegovaná smernica Komisie (EÚ) 2020/1687 z 2. septembra 2020, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie novej psychoaktívnej látky N, N-dietyl-2-[[4-(1-metyletoxy) fenyl]metyl]-5-nitro-1H-benzimidazol-1-etánamín (izotonitazén) do vymedzenia pojmu drogy

text:
                  13.11.2020

                  SK

                  Úradný vestník Európskej únie

                  L 379/55

         DELEGOVANÁ SMERNICA KOMISIE (EÚ) 2020/1687
         z 2. septembra 2020,
         ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie novej psychoaktívnej látky N, N-dietyl-2-[[4-(1-metyletoxy) fenyl]metyl]-5-nitro-1H-benzimidazol-1-etánamín (izotonitazén) do vymedzenia pojmu drogy
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rámcové rozhodnutie Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami (1), a najmä na jeho články 1a a 8a,
         keďže:

                     (1)

                     Správu o posúdení rizika novej psychoaktívnej látky N,N-dietyl-2-[[4-(1-metyletoxy)fenyl]metyl]-5-nitro-1H-benzimidazol-1-etánamín (izotonitazén) vypracoval 26. mája 2020 v súlade s článkom 5c nariadenia Európskeho parlamentu a Rady (ES) č. 1920/2006 (2) vedecký výbor Európskeho monitorovacieho centra pre drogy a drogovú závislosť (EMCDDA; ďalej len „centrum“), ktorý bol rozšírený na základe postupu stanoveného v článku 5c ods. 4 toho istého nariadenia. Centrum predložilo správu o posúdení rizika Komisii a členským štátom 29. mája 2020.

                     2.

                     Izotonitazén je syntetické opioidné analgetikum príbuzné s etonitazénom a klonitazénom, ktoré sú pod medzinárodnou kontrolou podľa Jednotného dohovoru Organizácie Spojených národov o omamných látkach z roku 1961 v znení protokolu z roku 1972.

                     (3)

                     Izotonitazén je dostupný v Únii minimálne od apríla 2019 a bol zistený v 5 členských štátoch, ako aj v Spojenom kráľovstve. Štyri členské štáty nahlásili celkovo 24 zaistení; okrem toho jeden členský štát nahlásil odobranú vzorku a Spojené kráľovstvo nahlásilo biologické vzorky post-mortem. Je pravdepodobné, že izotonitazén je vo všeobecnosti nedostatočne zisťovanou látkou, keďže sa z dôvodu jej novosti na trhu bežne nevykonáva jej zisťovanie. Vo väčšine prípadov bola látka zaistená vo forme prášku, bola však identifikovaná aj v tekutej forme. Zistené množstvá sú pomerne malé. Uvedené množstvá však treba posudzovať v súvislosti s vysokou účinnosťou izotonitazénu.

                     (4)

                     Nemecko a Spojené kráľovstvo nahlásili dve úmrtia v súvislosti s izotonitazénom. K úmrtiam došlo v roku 2019. V Nemecku nie sú k dispozícii žiadne podrobné informácie o prípade úmrtia. V prípade, ktorý nahlásilo Spojené kráľovstvo, boli v biologických vzorkách odobraných post mortem identifikované viaceré ďalšie látky (3). Zatiaľ neboli nahlásené žiadne akútne intoxikácie s potvrdeným vystavením izotonitazénu. Je pravdepodobné, že naloxón pôsobí ako protilátka pri otrave spôsobenej izotonitazénom, ako je tomu aj v prípade iných syntetických opioidov. Prípady intoxikácie ani úmrtia pravdepodobne nie sú dostatočne zisťované a nahlasované, pretože sa bežne nevykonáva zisťovanie a pretože táto látka sa na trhu Únie objavila len nedávno.

                     (5)

                     Konkrétne dôkazy o zapojení organizovanej trestnej činnosti do výroby, distribúcie (nelegálneho obchodu) a dodávania izotonitazénu v rámci Únie nie sú k dispozícii. Z dostupných informácií vyplýva, že izotonitazén vyrábajú chemické spoločnosti so sídlom mimo Únie.

                     (6)

                     Izotonitazén sa predáva na internete v malých a veľkoobchodných množstvách, najmä vo forme prášku; takisto sa predáva pripravený na použitie ako nosový sprej. Informácie získané pri zaistení naznačujú, že izotonitazén sa možno predával aj na nelegálnom trhu s opioidmi. Užívatelia si preto nemusia byť vedomí toho, že užívajú izotonitazén.

                     (7)

                     Izotonitazén nemá v Únii a zdá sa, že ani inde vo svete, uznávané využitie na účely humánnej alebo veterinárnej medicíny. Nič nenasvedčuje tomu, že by sa táto látka dala použiť na akékoľvek iné účely než ako analytický referenčný štandard a vo vedeckom výskume.

                     (8)

                     Zo správy o posúdení rizika vyplýva, že mnohé z otázok spojených s izotonitazénom, ktoré vyplývajú z nedostatku údajov o rizikách pre zdravie jednotlivca, rizikách pre verejné zdravie a o spoločenských rizikách, by mohli byť zodpovedané prostredníctvom ďalšieho výskumu. Nie sú k dispozícii žiadne konkrétne informácie o spoločenských rizikách, ktoré predstavuje izotonitazén. Dostupné dôkazy a informácie o zdravotných rizikách, ktoré látka predstavuje, a to aj vzhľadom na to, že je relatívne neznáma, však poskytujú dostatočný dôvod na zahrnutie izotonitazénu do vymedzenia pojmu drogy.

                     (9)

                     Izotonitazén nie je uvedený v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961 zmeneného protokolom z roku 1972, ani v zozname Dohovoru Organizácie Spojených národov o psychotropných látkach z roku 1971. Izotonitazén nie je v súčasnosti predmetom posudzovania v rámci systému OSN.

                     (10)

                     Vzhľadom na to, že štyri členské štáty kontrolujú izotonitazén podľa vnútroštátnych právnych predpisov o kontrole drog a jeden členský štát, ako aj Spojené kráľovstvo a Nórsko, kontrolujú izotonitazén podľa iných právnych predpisov, zahrnutie tejto látky do vymedzenia pojmu drogy, v dôsledku čoho by sa na ňu vzťahovali ustanovenia o trestných činoch a sankciách, ako sú vymedzené v rámcovom rozhodnutí 2004/757/SVV, by pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami, ktoré môže predstavovať jej dostupnosť a užívanie.

                     (11)

                     Článkom 1a v rámcovom rozhodnutí 2004/757/SVV sa Komisii udeľuje právomoc prijímať delegované akty, aby sa umožnila rýchla a odborná reakcia na úrovni Únie v prípade výskytu nových psychoaktívnych látok zistených a nahlásených členskými štátmi, a to tak, že sa zmení príloha k uvedenému rámcovému rozhodnutiu s cieľom zahrnúť uvedené látky do vymedzenia pojmu drogy.

                     (12)

                     Informácie, ktoré sú k dispozícii, naznačujú, že konzumácia izotonitazénu spôsobuje ujmu na zdraví v súvislosti s jeho akútnou toxicitou a možnosťou jeho zneužívania alebo vzniku závislosti. Táto ujma na zdraví sa považuje za životohrozujúcu. Okrem toho existuje možnosť závažných fyzických a duševných porúch a významné šírenie chorôb vrátane prenosu vírusov prenášaných krvou. Tieto účinky vrátane závislosti sú porovnateľné s inými opioidnými analgetikami, ktoré sú pod medzinárodnou kontrolou.

                     (13)

                     Keďže podmienky a postup na uplatnenie právomocí prijať delegovaný akt boli splnené, mala by sa prijať delegovaná smernica s cieľom zahrnúť izotonitazén do prílohy k rámcovému rozhodnutiu 2004/757/SVV, v dôsledku čoho by sa na uvedenú látku vzťahovali ustanovenia trestného práva Únie o nezákonnom obchode s drogami.

                     (14)

                     Írsko je viazané rámcovým rozhodnutím 2004/757/SVV zmeneným smernicou Európskeho parlamentu a Rady (EÚ) 2017/2103 (4), a preto sa zúčastňuje na prijímaní a uplatňovaní tohto rozhodnutia.

                     (15)

                     Dánsko je viazané rámcovým rozhodnutím 2004/757/SVV v znení uplatniteľnom do 21. novembra 2018, ale nie je viazané smernicou (EÚ) 2017/2103. Preto sa na prijatí a uplatňovaní tejto smernice nezúčastňuje, nie je ňou viazané ani nepodlieha jej uplatňovaniu.

                     (16)

                     V súlade so spoločným politickým vyhlásením členských štátov a Komisie z 28. septembra 2011 o vysvetľujúcich dokumentoch sa členské štáty zaviazali, že v odôvodnených prípadoch k svojim oznámeniam o transpozičných opatreniach pripoja jeden alebo viacero dokumentov (5) vysvetľujúcich vzťah medzi prvkami smernice a zodpovedajúcimi časťami vnútroštátnych transpozičných nástrojov.

                     (17)

                     Rámcové rozhodnutie 2004/757/SVV by sa preto malo zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Zmena rámcového rozhodnutia 2004/757/SVV
            V prílohe k rámcovému rozhodnutiu 2004/757/SVV sa dopĺňa tento bod 17:

                        „17.

                           N,N-dietyl-2-[[4-(1-metyletoxy)fenyl]metyl]-5-nitro-1H-benzimidazol-1-etánamín (izotonitazén) (*1).

            Článok 2
            Transpozícia

               1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 3. júna 2021. Bezodkladne oznámia Komisii znenie týchto opatrení.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom v súlade so zmluvami.

            V Bruseli 2. septembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 335, 11.11.2004, s. 8.

            (2)  Nariadenie Európskeho parlamentu a Rady (ES) č. 1920/2006 z 12. decembra 2006 o Európskom monitorovacom centre pre drogy a drogovú závislosť (Ú. v. EÚ L 376, 27.12.2006, s. 1).

            (3)  Úmrtia nahlásila aj Kanada (tri prípady) a Spojené štáty (18 prípadov).

            (4)  Smernica Európskeho parlamentu a Rady (EÚ) 2017/2103 z 15. novembra 2017, ktorou sa mení rámcové rozhodnutie Rady 2004/757/SVV s cieľom zahrnúť nové psychoaktívne látky do vymedzenia pojmu drogy a ktorou sa zrušuje rozhodnutie Rady 2005/387/SVV, Ú. v. EÚ L 305, 21.11.2017, s. 12.

            (5)  Ú. v. EÚ C 369, 17.12.2011, s. 14.